Ein vanlig familja í Tórshavn rindar í dag nógv meir í kommunuskatti enn í landsskatti. Kommunan skattar nú 25.000 í mánaðarløn 20% harðari enn landið. Sitandi býráðssamgonga hækkaði kommunuskattin tvær ferðir upp í 20,75% í tvey ár, tá ABC samgongan lækkaði landsskattin. Havnarfólk fingu onga gleði av tí gagnliga skattalættanum hjá ABC. Hetta var ein lutfalsliga stór skattahækking, sum býráðið gjørdi við tveimum pennastrokum. Tí má og skal kommunuskatturin lækka aftur við minst 1%. Í Løgtinginum hevur Fólkaflokkurin verið við til at lækka landsskattin munandi, m. a. fyri at fáa ferð aftur á búskapin og eggja til meir virksemi kring landið. Nú er meir virksemi, og lønarútgjaldingarnar hægri. Tí eigur Tórshavnar Kommuna ikki bara sita afturá og sópa peningin inn við óbroyttum kommunuskatti. Heldur átti kommunan at hjálpt til at økja virksemið og á tann hátt inntøkurnar. Tíðin er komin at lata borgararnar eiga sum mest av sínum hart vunnu krónur. Ein hægri kommunalur botnfrádráttur, eitt nú kr. 65.000, úr verandi kr. 30.000, hevði givið lágu inntøkunum í Havn ein munandi lætta. So var samsvar millum botnfrádráttin hjá kommunu og landi. Allar inntøkur frá kr. 5.400 um mánaðin (t. e. mest tær lágu) høvdu fingið á áleið kr. 7.300 árliga í lætta. Samanlagt hevði skattalættin verið slakar kr. 10.000 árliga fyri eina mánaðarløn á kr. 25.000. Hetta hevði munað sera væl hjá nógvum familjum í Havn, sum royna at fáa endarnar at røkka saman. Fundurin var samdur, at ein kommunalur skattalætti skal verða eitt høvuðsmál í komandi valstríði hjá Fólkaflokkinum og eisini í komandi valskeiði. "Fólkaflokkurin er einasti flokkur, sum støðugt stríðist fyri at halda skatti og avgjøldum niðri. Vit ynskja, at vøru- og arbeiðsmarknaðurin skulu hava frið at virka og skapa virksemi í landinum. Tá skattir og avgjøld fara burturav, minka virksemi og útboð av arbeiðsplássum. Hetta rakar øll, bæði há- og láglønt, "sigur formaðurin í Havnar Framburðsfelag, Jógvan Poulsen, grannskoðari Framburðsfelagið hevur til endamáls at virka fyri framburði í landinum samsvarandi stevnuskrá Fólkafloksins.